Veels geluk, liewe SMS!Argieffoto. (Foto: iStock) Dit is bykans onmoontlik om jou ’n wêreld sonder sosiale media, iMessage, WhatsApp en Telegram te verbeel. Tog was ons dekades lank (slegs) aangewese op kort teksboodskappe, oftewel SMS’e, om selfoonboodskappe vir vriende en familie te stuur. Ofskoon SMS’e deesdae ’n veel kleiner deel van ons daaglikse aanlyn gesprekke is en ’n SMS vandag gewoonlik óf van jou bank óf ’n massagemorsposdiens afkomstig is, vier dié unieke kommunikasiemanier waarop mense vir baie jare staatgemaak het, sy 30ste verjaarsdag. Die heel eerste SMS was ’n toetsboodskap deur ’n Britse ingenieur en het heel gepas gelui: “Geseënde Kersfees”. Neil Papworth van die telekommunikasiegroep Vodafone het dié boodskap op 3 Desember 1992 van sy rekenaar aan een van die maatskappy se base, Richard Jarvis, gestuur wat by ’n Kerspartytjie was. Jarvis, wie se Orbitel 901-foon meer as 2 kg (of soveel soos 12 iPhone 14’s) geweeg het, het nie op die boodskap gereageer nie. Hoewel die konsep van kort teksboodskappe reeds in die vroeë 1980’s gebore is, het dit byna 10 jaar geneem voordat ’n teksboodskap na ’n mobiele toestel gestuur kon word. Oorspronklik kon ’n SMS‑teks slegs uit ’n maksimum van 160 karakters bestaan, maar hoekom 160 karakters? Glo omdat die Duitse navorser Friedham Hillebrand na berig word ’n reeks boodskappe op sy tikmasjien getik en dan die aantal karakters in elke boodskap getel het. Hy het gemeen 160 karakters is ’n “voldoende” lengte. Die idee om ’n netwerk vir die stuur en ontvang van kort boodskappe tussen selfone te skep, het nie in Silikon-vallei ontstaan nie, maar het in 1984 by Matti Makkonen opgekom terwyl hy saam met sy vriende in Kopenhagen pizza geëet het. Hoewel die egtheid van dié storie deur sommige bronne die nek ingeslaan word, het Makkonen glo nooit ’n patent vir sy idee ingedien nie en gevolglik geen geld hiervoor ontvang nie. Aanvanklik was die SMS nie vir die breë publiek beskore nie, maar vir maatskappye se interne kommunikasie. Fone het meestal numeriese sleutelborde gehad, met een sleutel wat twee of drie letters verteenwoordig het. Om die letter C te tik, moes die nommer een-sleutel byvoorbeeld drie keer gedruk word. “Handstukvervaardigers het nie behoorlike QWERTY-sleutelborde ingesluit nie, want selfone was net vir die maak van telefoonoproepe en die ontvang van boodskappe (vanaf rekenaars) ontwerp, nie om dit te stuur nie,” het Nigel Linge, professor in telekommunikasie aan die Universiteit van Salford, aan die BBC gesê. Die gewildheid van SMS’e het gou soos ’n veldbrand versprei en die woord “SMS” is selfs in 2010 in woordeboeke opgeneem. Meer as 23 miljard SMS’e word steeds wêreldwyd per dag gestuur. Sakeondernemings benut veral dié manier van bemarking en het in 2020 meer as 2,7 biljoen (trillion) SMS’e gestuur. Die word “texting”, wat sy ontstaan danksy SMS’e gehad het, word vandag gebruik om na die stuur van alle aanlyn en selfoonboodskappe te verwys. Vinnige feite Bykomende bronne: BBC, CM.com, Truelist, The Independent en Businesswire.